CELEX: 32014R0779
Language: bg
Date: 2014-07-17 00:00:00
Title: Регламент (ЕС) № 779/2014 на Съвета от 17 юли 2014 година за определяне на възможностите за риболов на хамсия в Бискайския залив за риболовен сезон 2014/2015 г.

18.7.2014   
            
            
               BG
            
            
               Официален вестник на Европейския съюз
            
            
               L 212/1
            
         РЕГЛАМЕНТ (ЕС) № 779/2014 НА СЪВЕТА
   от 17 юли 2014 година
   за определяне на възможностите за риболов на хамсия в Бискайския залив за риболовен сезон 2014/2015 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 3 от него,
   като взе предвид предложението на Европейската комисия,
   като има предвид, че:
   
               (1)
            
            
               В член 43, параграф 3 от Договора се предвижда, че Съветът, по предложение на Комисията, приема мерки за определянето и разпределянето на възможностите за риболов.
            
         
               (2)
            
            
               В Регламент (ЕС) № 1380/2013 на Европейския парламент и на Съвета (1) се изисква приемането на мерки за опазване, като се вземат предвид наличните научни, технически и икономически становища, включително, когато е целесъобразно, докладите, изготвени от Научния, технически и икономически комитет по рибарство (НТИКР).
            
         
               (3)
            
            
               Съветът приема мерки за определяне и разпределяне на възможностите за риболов, включително някои функционално свързани с това условия, когато това е целесъобразно. Възможностите за риболов следва да се разпределят между държавите членки по такъв начин, че да осигуряват на всяка от тях относителна стабилност на риболовните дейности за всеки рибен запас или риболовна зона, като се отчитат надлежно целите на общата политика в областта на рибарството, установени в Регламент (ЕС) № 1380/2013.
            
         
               (4)
            
            
               Общият допустим улов (ОДУ) следва да се определя въз основа на наличните научни становища, като се отчитат биологичните и социално-икономическите аспекти и същевременно се гарантира справедливо третиране на отделните сектори на рибарството.
            
         
               (5)
            
            
               В предварителното становище на Международния съвет за изследване на морето (ICES) е изчислено, че през 2014 г. биомасата на хвърлящия хайвер запас от хамсия в Бискайския залив е 66 158 тона към момента на хвърляне на хайвера. През 2009 г. Комисията представи предложение за регламент за създаване на дългосрочен план за запаса от хамсия в Бискайския залив и за риболова на този запас. Въз основа на това предложение се счита за целесъобразно да се определи ОДУ от 20 100 тона за риболовен сезон 2014/2015 г., което съответства на увеличение от приблизително 18 % в сравнение с предходния ОДУ.
            
         
               (6)
            
            
               В съответствие с член 2 от Регламент (ЕО) № 847/96 на Съвета (2) е необходимо да се установи до каква степен запасът от хамсия в Бискайския залив е обект на мерките, предвидени в посочения регламент.
            
         
               (7)
            
            
               От 1 януари 2015 г. риболовът на хамсия в Бискайския залив ще подлежи на задължението за разтоварване на сушата, предвидено в член 15, параграф 1, буква а) от Регламент (ЕС) № 1380/2013. Поради това, съгласно условията, определени в посочения регламент, уловът на хамсия при този риболов трябва да се качва и задържа на борда на риболовните кораби и трябва да се записва, разтоварва на сушата и приспада от квотите.
            
         
               (8)
            
            
               С оглед на началото на риболовния сезон 2014/2015 г. и за целите на годишното докладване на улова настоящият регламент следва да влезе в сила възможно най-скоро след публикуването му и да се прилага от 1 юли 2014 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   Възможности за риболов на хамсия в Бискайския залив
   Общият допустим улов (ОДУ) и неговото разпределение между държавите членки за риболовния сезон между 1 юли 2014 г. и 30 юни 2015 г. за запаса от хамсия в подзона VIII на ICES, определен в Регламент (ЕО) № 218/2009 на Европейския парламент и на Съвета (3), е, както следва (в тонове живо тегло):
   
               Вид:
            
            
               Хамсия
               Engraulis encrasicolus
            
            
               Зона на ICES:
            
            
               VIII
               (ANE/08.)
            
         
               Испания
            
            
               18 090
            
            
               Аналитичен ОДУ
            
         
               Франция
            
            
               2 010
            
         
               ЕС
            
            
               20 100
            
         
               ОДУ
            
            
               20 100
            
         Член 2
   Специални разпоредби относно разпределенията на възможностите за риболов
   Определеното в член 1 разпределение на възможностите за риболов между държавите членки се извършва, без да се засягат:
   
               а)
            
            
               размените съгласно член 16, параграф 8 от Регламент (ЕС) № 1380/2013;
            
         
               б)
            
            
               приспаданията и преразпределенията съгласно член 37 от Регламент (ЕО) № 1224/2009 на Съвета (4);
            
         
               в)
            
            
               преразпределенията, извършени съгласно член 10, параграф 4 от Регламент (ЕО) № 1006/2008 на Съвета (5);
            
         
               г)
            
            
               допълнителните разтоварвания на брега, разрешени съгласно член 3 от Регламент (ЕО) № 847/96;
            
         
               д)
            
            
               удържаните количества съгласно член 4 от Регламент (ЕО) № 847/96;
            
         
               е)
            
            
               приспаданията, извършени съгласно членове 105, 106 и 107 от Регламент (ЕО) № 1224/2009;
            
         
               ж)
            
            
               прехвърлянето и размяната на квоти съгласно член 20 от Регламент (ЕС) № 43/2014 на Съвета (6).
            
         Член 3
   Годишно управление
   Запасът, посочен в член 1, се счита за подлежащ на аналитичен ОДУ за целите на Регламент (ЕО) № 847/96. Прилагат се член 3, параграфи 2 и 3 и член 4 от същия регламент.
   Член 4
   Разтоварване на улов и прилов на сушата преди 1 януари 2015 г.
   От 1 юли 2014 г. до 31 декември 2014 г. риба от запаса, посочен в член 1, се задържа на борда или се разтоварва на сушата единствено ако:
   
               а)
            
            
               уловът е извършен от кораби под флага на държава членка, която има квота и тази квота не е изчерпана; или
            
         
               б)
            
            
               уловът представлява част от квота на Съюза, която не е била разпределена с квоти между държавите членки, и тази квота на Съюза не е изчерпана.
            
         Член 5
   Предаване на данни
   Когато в съответствие с членове 33 и 34 от Регламент (ЕО) № 1224/2009 държавите членки предоставят на Комисията данни относно разтоварванията на количествата от улов на хамсия, те използват код за запаса „ANE/08“.
   Член 6
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.
   
   Прилага се от 1 юли 2014 г. до 30 юни 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 юли 2014 година.
      
         
            За Съвета
         
         
            Председател
         
         S. GOZI
      
   
   
      (1)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 и Решение 2004/585/ЕО на Съвета (ОВ L 354, 28.12.2013 г., стр. 22).
   
      (2)  Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (ОВ L 115, 9.5.1996 г., стр. 3).
   
      (3)  Регламент (ЕО) № 218/2009 на Европейския парламент и на Съвета от 11 март 2009 г. относно предоставянето на статистика за номиналния улов на държавите членки, които извършват риболов в североизточната част на Атлантическия океан (ОВ L 87, 31.3.2009 г., стр. 70).
   
      (4)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
   
      (5)  Регламент (ЕО) № 1006/2008 на Съвета от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността, изменящ регламенти (ЕИО) № 2847/93 и (ЕО) № 1627/94 и отменящ Регламент (ЕО) № 3317/94 (ОВ L 286, 29.10.2008 г., стр. 1x).
   
      (6)  Регламент (ЕС) № 43/2014 на Съвета от 20 януари 2014 г. за установяване на възможностите за риболов на определени рибни запаси и групи от рибни запаси за 2014 година, приложими във водите на Съюза и за корабите на Съюза в някои води извън Съюза (ОВ L 24, 28.1.2014 г., стр. 1).